
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	17 martie 2009

	Nr.
	27/92


R A P O R T

asupra propunerii legislative pentru modificarea şi completarea Ordonanţei de Urgenţă nr.187 din 20 decembrie 2001 privind creşterile salariale ce se vor acorda în anul 2002 personalului din sectorul bugetar
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 81 din 11 februarie 2009, cu dezbaterea pe fond în procedură obişnuită, a propunerii legislative pentru modificarea şi completarea Ordonanţei de Urgenţă nr.187 din 20 decembrie 2001 privind creşterile salariale ce se vor acorda în anul 2002 personalului din sectorul bugetar.
La întocmirea prezentului raport Comisia a avut în vedere:

· avizul negativ al Consiliului Legislativ (nr.902/30.07.2008)

· avizul negativ al Comisiei pentru buget, finanţe şi bănci (nr.22/103/05.03.2009)

· avizul negativ al Comisiei juridice, de disciplină şi imunităţi (nr.31/177/03.03.2009)

· punctul de vedere negativ al Guvernului (nr.2747/30.10.2008).

Propunerea legislativă are ca obiect de reglementare  modificarea art.9 din Ordonanţei de urgenţă a Guvernului nr.187/2001, aprobată cu modificări prin Legea nr.342/2002, în sensul ca promovarea personalului să nu mai fie condiţionată de vacantarea unui post.
Comisia propune Plenului Camerei Deputaţilor respingerea iniţiativei legislative întrucât modificarea art.9 din O.U.G. nr.187/2001 nu mai poate fi efectuată deoarece o asemenea intervenţie este lipsită de consecinţe juridice, întrucât atât prevederile actului normativ de bază supus intervenţiei legislative, respectiv Ordonanţa de urgenţă a Guvernului nr.187/2001 şi cât şi cele ale Legii nr.342/2002, s-au aplicat şi consumat în anul 2002, fiind acte normative cu aplicabilitate determinată, creşterile salariale având ca perioadă de referinţă numai anul 2002. Regimul juridic al acestui tip de act normativ este reglementat de art.66 din Legea nr.24/2000 privind normele de tehnică legislativă pentru elaborarea actelor normative, republicată, cu modificările şi completările ulterioare. 
Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

La dezbaterile care au avut loc în şedinţa comisiei din 10 martie 2009 a participat, în conformitate cu prevederile art.55 din Regulamentul Camerei Deputaţilor, domnul Marius Lazăr, Secretar de Stat în cadrul Ministerului Muncii, Familiei şi Protecţiei Sociale.
La dezbateri au fost invitaţi şi iniţiatorii, respectiv domnii deputaţi Mircia Giurgiu şi Miron Ignat, însă nu au participat.
La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 4 februarie 2009.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Victor Paul Dobre



Kerekes Karoly

Şef serviciu, 

Consilier Elena MESAROŞ

